題宋德器致爽軒
作者：李呂
朝代：宋

paragraphs: 將軍嘯咤風雷生，一諾之寵千金輕。
仰頭看山默不應，此段王郎真絕人。
人言爽氣定何物，面目儼然君不識。
非氛非祲非烟雲，可以意了難口說。
子猷拄笏人笑癡，先生作齋人愈疑。
但知談河不救渴，豈信秀色能充饑。
千峯橫青朝過雨，折簡招歸入詩句。
儻有俗客來叩門，爲道我眠卿且去。